Проф. Станислав Семерджиев е ректор на НАТФИЗ за четвърти път | Вестник "ДУМА"
22 Януари 2020сряда22:48 ч.
Проф. Станислав Семерджиев е ректор на НАТФИЗ за четвърти път
Общото събрание на НАТФИЗ избра на 13 януари за свой ректор проф. д-р Станислав Семерджиев, с подкрепа от 93 процента, научи ДУМА от Десислава Димитрова, гл. експерт връзки с обществеността на НАТФИЗ. Той ще оглави академията за четвърти път (2003-2007, 2007-2011, 2015-2019, 2020-2024). До настоящия момент няма друг законно избран ректор в страната с четири мандата.
Гласуваното доверие е спечелено с реформи в методологията на образование, обновяване на сградния и материалния фонд, разширяване на международните взаимоотношения и партньорски програми, социално отговорни проекти за развитие обществения имидж на академията, привличане на нови български и чуждестранни партньори и неуморима взискателност към работата на всички.
Проф. д-р Станислав Семерджиев е създател и ръководител на специалността драматургия (от 1991 г.). От 2011 г. е изпълнителен директор на Световната асоциация на филмовите и телевизионните висши училища (CILECT), след като двукратно (2002-2010) е избиран за неин вицепрезидент. Продуцент и сценарист е на експерименталния документален филм "Авантюрата Хамлет" (2008, реж. Грег Роуч и Ивайло Дикански). Сценарист е на първия български дългометражен сериал "Хотел "България" (2004-2005). Автор е на либретото на спектакъла "Българска мистерия" (Театър НАТФИЗ, 2019 г.). Продуцент и редактор е на 50+ български и международни филма.